projecte-aina/catalan_government_crawling huggingface dataset:
Treballava en el ram del comerç i va intervenir en la fundació d'Esquerra Republicana de Catalunya a començaments de 1931.
Aquest partit, contra tot pronòstic, va guanyar les eleccions municipals de 1931 que van donar pas a la República i esdevingué així dominant en la Catalunya del període republicà.
Tarradellas va ser elegit diputat a Corts i diputat al Parlament de Catalunya per ERC però més tard, fent costat a Joan Lluhí i Vallescà i a l'anomenat "Grup de l ́Opinió", va sortir-ne per formar el Partit Nacionalista Republicà d'Esquerra.
Després s'incorporà altre cop a Esquerra Republicana de Catalunya i va formar part dels governs de la Generalitat com a conseller en cap el 1936 i 1937, durant la Guerra Civil.
El 1939 emprengué el camí de l'exili i el 1954 fou elegit president de la Generalitat de Catalunya en substitució de Josep Irla.
Va saber preservar la institució durant molts anys malgrat l'adversitat i penúria econòmica.
El 1977, amb el suport de tots els partits catalans, va iniciar una complexa negociació amb el Govern Suárez que va portar finalment al restabliment de la Generalitat i al seu retorn al país.
Va ser rebut triomfalment a Barcelona el 23 d'octubre del mateix any.
El retorn de Tarradellas, facilitat per la victòria dels partits d'esquerra -PSC-PSOE i PSUC- en les eleccions del 15-J, va ser l'única acció de la Transició d'autèntica ruptura i reconeixement de la legalitat republicana.
Tarradellas va presidir un govern d'unió nacional (UCD, CDC-EDC, PSC-PSOE, PSUC i ERC) fins a les primeres eleccions al Parlament de Catalunya de 1980.
Els darrers deu anys els preus de l'habitatge han augmentat a un ritme molt superior al dels salaris, fins al punt que això ha impedit que moltes persones puguin accedir a un habitatge.
A aquest fet s'hi ha de sumar que els darrers mesos la situació s'ha agreujat a conseqüència de la crisi.
A Catalunya, la Generalitat ha posat en marxa un seguit d'iniciatives per facilitar l'accés a l'habitatge a les persones que més ho necessiten.
L'exposició "HABITATGE/CAT" tracta totes aquestes qüestions, i es pot visitar del 13 de febrer al 3 de maig, al Palau Robert de Barcelona.
Va inaugurar l'exposició el president de la Generalitat, José Montilla, el dia 12 de febrer.
L'acompanyaven el conseller de Medi Ambient i Habitatge, Francesc Baltasar; la secretària d'Habitatge, Carme Trilla, i el director general d'Actuacions Estratègiques i Política de Sòl, Joan Llort.
El recorregut de l'exposició es desenvolupa en tres àmbits: l'accés a l'habitatge, la rehabilitació, la qualitat i la innovació, i el pla de futur.
En el primer espai s'hi poden conèixer les condicions per accedir a un habitatge protegit de compra o de lloguer, els ajuts que ofereix l'Administració, tant per comprar com per llogar (o fins i tot per llogar amb una opció de compra), els ajuts per a l'emancipació dels joves o les garanties que ofereix la Generalitat als propietaris que volen posar un pis en lloguer.
També hi ha informació sobre la xarxa de borses d'habitatges que l'administració posa a disposició de les persones amb més necessitats d'allotjament.
A més, hi ha tot un apartat dedicat als punts d'informació que hi ha repartits per tot el territori destinades a informar sobre les opcions d'habitatge de cada municipi.
El segon àmbit mostra tota l'oferta d'ajuts i préstecs per a la rehabilitació d'edificis i d'habitatges, tant pel que fa a la reparació de patologies estructurals, com a la instal·lació d'ascensors, l'adequació d'instal·lacions comunitàries o la incorporació d'elements de sostenibilitat i ecoeficiència energètica.
L'apartat de qualitat i innovació també pren protagonisme en aquest espai.
Buscar la màxima qualitat i el menor impacte ambiental són objectius fonamentals en la construcció d'habitatge protegit, així com els criteris d'ecoeficiència.
El tercer àmbit està dedicat al pla de futur, és a dir, dóna a conèixer tots els instruments de planificació de què s'ha dotat el Govern per poder desenvolupar un pla de futur efectiu i coherent: la Llei del dret a l'habitatge, el Pacte Nacional per a l'Habitatge o les reserves urbanístiques de sòl i les noves Àrees Residencials Estratègiques, entre altres.
Finalment, els visitants de l'exposició hi poden recollir un exemplar de la Guia de l'habitatge.
La indústria dels efectes especials en el cinema i la seva evolució al llarg de la història centren el contingut de l'exposició "L'Art de l'engany", que el 20 de maig va obrir les portes al Palau Robert de Barcelona amb el suport de la CAM (Caja Mediterráneo).
L'exposició també recull, en un lloc destacat, els treballs de David Martí i Montse Ribé premiats amb l'Oscar de 2007 al millor maquillatge per la pel·lícula El laberinto del fauno.
El comissari de l'exposició és Jep Porras, que ha comptat amb la col·laboració estreta de l'estudi de Barcelona DDT Efectos Especiales, encapçalat per David Martí i Montse Ribé.
Tots ells van presentar el 2007 una primera edició d'aquesta mostra al Museu del Cinema de Girona.
L'exposició que es presenta ara al Palau Robert, "L'Art de l'engany.
Efectes especials no digitals en el cinema", incorpora les últimes innovacions en aquest camp i inclou documents inèdits com, per exemple, un fragment de la pel·lícula de FILMAX Paintball, de Daniel Benmayor, amb efectes especials de DDT.
El conseller de Cultura i Mitjans de Comunicació, Joan Manuel Tresserras, va inaugurar l'exposició el 19 de maig, acompanyat per David Martí i Montse Ribé; el comissari, Jep Porras, i els representants de la CAM.
Es dóna la circumstància que, el mateix dia, es va estrenar al Festival de Canes la pel·lícula Ágora, d'Alejandro Amenábar, en la qual DDT també ha tingut una participació destacada.
Del 20 de maig al 27 de setembre de 2009
La mostra del Palau Robert vol posar a l'abast del visitant la màgia del cinema, "l'art" amagat rere els fotogrames.
En la primera part de l'exposició s'hi pot veure el treball realitzat per grans mestres dels efectes especials no digitals en diversos moments de la història del cinema.
Hi són presents noms com Willis O'Brien i el seu King Kong (1933); Ray Harryhausen i Jàson i els Argonautes (1963), i Stan Winston i The Terminator (1984), i reproduccions a petita escala dels personatges.
La segona part dóna a conèixer el vessant més artesà d'aquesta disciplina, basada en la tècnica de l'Stop-motion, és a dir, el sistema d'animació treballat fotograma a fotograma.
Finalment, un tercer apartat exposa la tasca que porten a terme David Martí i Montse Ribé i el seu equip de DDT Efectos Especiales, especialitzat en maquillatge i disseny especial, que ha assolit el reconeixement internacional amb guardons com l'Oscar o el Goya, entre altres.
S'hi podran veure una trentena de treballs, figures de monstres de diverses pel·lícules, maquillatges especials i animatrònics, i també vídeos de curta durada que mostren el procés d'elaboració.
S'hi exhibiran alguns dels personatges de la pel·lícula de Guillermo del Toro El laberinto del fauno, com ara l'home pàl·lid o el cap i el tors del faune.
L'exposició tindrà les portes obertes al públic fins al 27 de setembre de 2009.
Com en les sales de cinema, s'avisarà els visitants que algunes imatges "poden ferir la sensibilitat dels espectadors", i que poden no ser recomanables per a menors de 13 anys.
Coincidint amb la mostra, les "Nits d'estiu al jardí del Palau Robert" d'enguany inclouran, el mes de juliol, la projecció a l'aire lliure de El laberinto del fauno.
La nova exposició "Religió, llengua, cultura, a Catalunya" recull la contribució de les religions en la configuració de la realitat cultural i lingüística de Catalunya.
L'exposició estarà oberta al públic entre el 22 d'octubre i el 31 gener de 2010, al Palau Robert de Barcelona.
Va inaugurar la mostra el vicepresident del Govern de la Generalitat, Josep-Lluís Carod-Rovira el 21 d'octubre,.
També hi van assistir el comissari de l'exposició, Joan Bada, i la directora general d'Afers Religiosos, Montserrat Coll.
L'exposició "Religió, llengua, cultura, a Catalunya" es presenta en cinc àmbits, i aplega objectes, obres d'art, textos, plafons informatius i audiovisuals que posen de manifest la interrelació que s'ha produït des de l'època romana fins a l'actualitat entre religió, llengua i cultura.
El primer i el segon àmbits serveixen d'introducció i s'hi presenta el fet religiós a Catalunya: formació del calendari, cronologia de la presència del català en el catolicisme, cronologia de la implantació a Catalunya de les diverses tradicions religioses.
També hi ha exposats diversos mapes: un de toponímic, amb els 131 municipis que tenen noms de sants i santes, i uns altres que mostren la distribució dels centres de culte de totes les confessions.
En el tercer àmbit, s'hi destaquen els llibres sagrats ( Bíblia i Alcorà ), una visió global sobre els llibres rituals i teològics de les antigues i noves religions de Catalunya editats en català, els catecismes, com a instrument d'ensenyament de les religions, i un dels primers llibres en català, les Homilies de Tortosa.
El quart espai reflecteix la influència de la religió sobre la cultura popular (representació de la Passió, dels Pastorets, de la Patum, de la Processó de Verges i el Pessebre).
També s'hi recull la música religiosa, els cançoners religiosos populars i una selecció de revistes en català publicades per institucions religioses, tant en temps de la persecució de la llengua en època de la dictadura franquista com d'altres d'actuals.
Finalment, el cinquè àmbit tanca l'exposició amb la presentació d'aspectes molt arrelats de la religiositat popular (ex-vots i goigs).
El Palau Robert ha programat visites i activitats didàctiques per als escolars de Primària, Secundària, Batxillerat i Cicles Formatius sobre la temàtica d'aquesta exposició.
Les activitats, que són conduïdes per educadors especialitzats, tenen l'objectiu de fomentar la participació dels alumnes i proposen continguts d'acord amb les diverses etapes educatives.
Els centres escolars ja han fet nombroses peticions i no s'admeten més reserves.
L'Institut Europeu de la Mediterrània (IEMed) i l'Agència EFE presenten l'exposició "La Mediterrània del segle XX.
Realitats i mirades", al Palau Robert de Barcelona.
Aquesta exposició està basada fonamentalment en l'arxiu fotogràfic de l'Agència Efe i en el guió que ha fet el periodista Tomàs Alcoverro, que el 2006 va ser guardonat amb la Creu de Sant Jordi.
En l'any que Barcelona ha acollit la seu del secretariat permanent de la nova Unió per la Mediterrània, la mostra recorda els esdeveniments més rellevants que s'han viscut en aquesta zona durant un segle que ha estat especialment convuls i que, com demostren esdeveniments molt recents, continua sent-ho.
L'exposició es pot visitar entre el 7 de juny i el 29 de d'agost, a la Sala 1 del Palau Robert.
En aquesta proposta expositiva, la Mediterrània apareix com una realitat viva, diversa i propera.
Durant el segle XX, aquesta zona ha viscut des de la fi dels grans imperis fins a la configuració de nous estats; des de conflictes sagnants fins a la recerca de la pau; des del món tradicional i rural fins a la modernitat urbana.
La diversitat dels seus pobles, el rosari de metròpolis –Istanbul, Alexandria, Beirut, Tel Aviv, Alger, Barcelona, Marsella, Nàpols, Atenes– fa que es pugui parlar de moltes Mediterrànies.
La Mediterrània s'ha convertit en una de les fronterers més pronunciades del món, el lloc on s'observa una veritable fractura entre el nivell de vida del nord i del sud.
Però, alhora, és el lloc de trobada entre l'Orient i l'Occident.
La mostra està organitzada en cinc àmbits: "Un inici de segle convuls (1900-1930)", "De la Belle Époque a la fi de l'hegemonia europea (1930-1945)", "Els trenta gloriosos (1945-1973", "Crisi i replegament en un món incert (1973-1995)" i "Cap a una Mediterrània compartida (1995-2010)".
Entre les imatges de l'Agència EFE que reflecteixen aquests períodes històrics, en destaquen per exemple els retrats de Mustafa Kemal Ataturk (1924) i de Lawrence d'Arabia; la visita de Faisal I d'Iraq al Regnet Unit (1931); l'entrada del general israelià Moshe Dayan al barri antic de Jerusalem (1967); la Marxa Verda (1975); la signatura d'adhesió d'Espanya a la UE (1985); l'acollida d'immigrants a Tarifa (2003), o la presentació de la Secretaria Permanent de la Unió per la Mediterrània a Barcelona (2010).
Foto EFE: Un soldat britànic contempla senyals italians i alemanys a Mersa Matruh (Egipte)
La Residencia de Estudiantes de Madrid, punt de trobada entre els intel·lectuals catalans i els de la resta d'Espanya, commemora el centenari durant el 2010 i 2011 i la Generalitat de Catalunya s'ha sumat al programa d'actes amb l'exposició "100% Residència.
La Residencia de Estudiantes compleix cent anys", que es pot visitar entre el 9 de setembre i el 30 de novembre a la Sala 1 del Palau Robert de Barcelona.
L'acte inaugural va tenir lloc el dijous 9 de setembre, al Palau Robert, amb la presència del director general de Difusió Corporativa, Jordi Fortuny; de la directora de la Residencia de Estudiantes, Alicia Gómez Navarro; del comissari de l'exposició i del centenari de la Residencia, José García-Velasco, i del delegat del Govern de la Generalitat a Madrid, José Cuervo.
La Generalitat de Catalunya i la Residencia de Estudiantes han col·laborat en l'organització d'aquesta exposició sobre la història i l'actualitat de la Residència, que ha mantingut sempre una vinculació especial amb Catalunya i va ser un dels nuclis principals de modernització científica, educativa i social entre el 1910 i el 1936.
S'hi donen a conèixer les idees, els moments més importants i els protagonistes de la Residencia, un lloc de referència en la història i la cultura contemporània europea i punt d'acolliment i difusió de la cultura catalana a Madrid.
Protagonistes destacats en la vida de la Residència van ser personatges rellevants com ara Juan Ramon Jiménez, Miguel de Unamuno, José Moreno Villa, Salvador Dalí, Federico García Lorca, Luis Buñuel, Gabriel Celaya o Severo Ochoa, entre molts d'altres.
L'exposició es desenvolupa en els àmbits següents: "Introducció", "Un projecte modernitzador"; "Mirant Europa"; "Una nova educació"; "L'esperit de la casa"; "La Residencia de Señoritas", "El Rusc científic"; "Viure a la Residencia"; "L'eterna joventut", "Laboratori de Cultura"; "Assolint l'excel·lència", "El final d'un projecte", "La Residencia, avui", i "Catalunya i la Residencia".
La vinculació especial de la Residencia amb Catalunya, tant en l'època històrica com en l'actual, ha afavorit la trobada entre els intel·lectuals catalans i els de la resta d'Espanya.
Els intercanvis entre la Residencia i algunes institucions de la cultura catalana van ser importants durant el primer terç del segle XX, fruit de la col·laboració entre la Junta para la Ampliación de Estudios, de la qual depenia la Residencia, i l'Institut d'Estudis Catalans, dos organismes amb vocació de modernització i renovació científica.
Una col·laboració que s'ha mantingut fins a l'etapa actual en què la Residència s'ha convertir en receptora freqüent de representants de la ciència i la cultura catalanes.
Una mostra d'aquesta sostinguda relació va ser la concessió del Premi Blanquerna a la Residencia de Estudiantes el 1999, atorgat per la Generalitat de Catalunya "per la seva contribució al desenvolupament, la promoció, el coneixement i la projecció de Catalunya".
El Palau Robert presenta una selecció de les fotografies guanyadores en la història de les últimes 20 edicions dels Premis LUX, referent de la fotografia professional, en una exposició organitzada per l'Associació de Fotògrafs Professionals d'Espanya, juntament amb el Palau Robert.
L'exposició "20 anys de Premis LUX.
Una mirada a la fotografia professional" dóna a conèixer l'evolució de la fotografia professional d'encàrrec i mostra la gran varietat d'estils i tendències del col·lectiu de fotògrafs professionals, com també la transició de la fotografia analògica a la digital.
La mostra, que té com a comissaris Michele Curel, Xavi Mañosa i Joan Roig, es pot visitar des del 13 de desembre del 2012 fins al 28 d'abril del 2013, a la primera planta del Palau Robert.
L'acte inaugural té lloc el 12 de desembre.
L'Associació de Fotògrafs Professionals d'Espanya va idear aquest projecte amb la voluntat de mostrar la força i la progressió de la fotografia en un període marcat per importants canvis socials i tecnològics, reflectits en una exposició que mostra al públic la creativitat i la capacitat d'innovació dels millors fotògrafs professionals del país.
La proposta expositiva es desenvolupa en 11 espais que mostren fotografies de diverses categories: Moda, Arquitectura i Interiorisme, Bodegó i Alimentació, Reportatge Temàtic, Industrial, Retrat, Projecte personal, Publicitat, Reportatge social, Paisatge i Naturalesa, i Editorial.
Cadascuna de les categories recull totes les imatges dels Premis LUX OR del 1993 i del 2012, i una acurada selecció de totes aquelles obres que ajuden a explicar l'evolució de la fotografia, el premi i la diversitat d'autors i estils.
Totes les fotografies que han aconseguit els LUX OR, com també la història i l'evolució dels Premis, es podran veure en un audiovisual.
Una exposició al Palau Robert reivindica la figura de Ramon Casanova, empresari, inventor, creador, innovador i personatge avançat a l'època.
El boig de l'Hispano" es pot visitar del 15 de maig al 31 d'agost de 2013.
La mostra gira al voltant d'un personatge que va néixer a Campdevànol el 1892 i va desenvolupar una intensa tasca a la seva població natal i a Ripoll fins a la Guerra Civil.
L'exposició s'estructura en tres aspectes clau de Ramon Casanova: la innovació i l'emprenedoria, la reconversió de l'empresa La Farga Casanova i el compromís amb Catalunya.
Ramon Casanova, un dels precursors dels motors de reacció, ha aconseguit el reconeixement internacional amb un espai d'exposició permanent al Museu de Hunstville a l'U.S. Space and Rocket Center de la NASA, a Alabama (Estats Units), que el considera un dels pioners de l'aeronàutica moderna per haver construït i patentat un estatoreactor o motor de reacció el 1917, molts anys abans que els alemanys fessin servir aquest sistema de propulsió per a les seves bombes volants V-1.
Va contribuir, juntament amb el seu pare, a transformar la farga familiar en una metal·lúrgia moderna.
L'empresa va ser pionera a Espanya i una de les primeres a utilitzar la forja per estampació en la fabricació de peces per als motors "Hispano Suiza" i a obtenir acer inoxidable.
Les seves invencions i el comportament avançat al seu temps van valdre-li el sobrenom d' "El boig de l'Hispano" ("L'Hispano" era el nom del barri on vivia).
La seva capacitat d'iniciativa, talent i visió de futur el van portar a executar diversos projectes.
Les seves inquietuds no es van cenyir solament a l'àmbit professional, sinó que van abastar camps com el catalanisme polític, els esports o la literatura.
De la trajectòria política cal destacar la fidelitat a uns ideals catalanistes i demòcrates, més que a una formació política concreta.
L'exposició es va presentar al gener a Ripoll com a manifestació inicial de Ripoll Capital de la Cultura Catalana 2013.
La mostra és itinerant amb l'objectiu de donar a conèixer la figura de Ramon Casanova més enllà del Ripollès.
Així, també es presentarà, a més del Palau Robert, al Museu Nacional de la Ciència i la Tècnica de Terrassa, la Casa de Cultura de Girona i Campdevànol.
El Palau Robert ha programat visites i activitats didàctiques per als escolars de Primària, Secundària, Batxillerat i Cicles Formatius sobre l'exposició "Religió, llengua, cultura, a Catalunya", que es va inaugurar el 21 d'octubre a la primera planta del Palau Robert.
Les activitats són conduïdes per educadors especialitzats que segueixen programes que fomenten la participació dels escolars i proposen dinàmiques i continguts apropiats per a les diverses etapes educatives.
Els centres escolars ja han fet nombroses peticions i no s'admeten més reserves.
Les escoles que vulguin fer la visita per lliure poden trucar al telèfon 670.03.60.81 per programar els horaris d'accés a l'exposició.
L'exposició "Religió, llengua, cultura, a Catalunya" mostra la incidència de les diverses religions en la cultura catalana en general i en la difusió i la conservació de la llengua catalana en concret.
S'hi fa un recorregut pels diversos objectes, obres d'art, textos, tradicions i altres testimonis que durant les diverses etapes històriques, des de l'època romana fins als nostres dies, han configurat la realitat cultural actual.
Una realitat que és referent indiscutible per a les religions que actualment es troben presents a Catalunya.
En aquesta exposició es proposa realitzar una visita dinamitzada mitjançant un joc de pistes.
Es tracta que els escolars que hi participin facin de l'enginy l'eina de treball que els permeti trobar la solució dels enigmes del nostre passat.
Entre les diverses peces, objectes i testimonis que mostra l'exposició hi trobaran les empremtes de les religions a casa nostra.
Empremtes que els conduiran fins a les profunditats i l'origen de la nostra cultura, i que els permetran entendre com les diverses religions que han estat presents a Catalunya, al llarg dels temps, han contribuït a preservar-la i conservar-la
Descripció: visita dinamitzada a l'exposició amb joc de pistes
Nivells: Cicle Superior de Primària, ESO, Batxillerats, Cicles formatius
El president de la Generalitat, Artur Mas, acompanyat de la seva esposa, Helena Rakosnik, va inaugurar, el 18 d'abril, l'exposició organitzada al Palau Robert de Barcelona amb motiu dels 50 anys de feina de la il·lustradora i dibuixant Pilarín Bayés.
El cap de l'Executiu ha assegurat durant l'acte que "persones com la Pilarín són un luxe per al nostre país perquè deixen petjada i una trajectòria que serà exemple per a moltíssima gent".
A l'acte també hi van assistit els consellers d'Ensenyament, Irene Rigau, i de Cultura, Ferran Mascarell, com també el director general d'Atenció Ciutadana, Ignasi Genovés, i la comissaria de l'exposició i filla de la il·lustradora, Marga Sala, entre d'altres.
El cap de Govern ha remarcat que en la situació actual "tenir persones disposades a treballar dur i comprometre's amb el que fan i viure-ho amb una gran passió no està a l'abast de tothom" i ha afegit que, de tant en tant, "hi ha persones que, excel·lint en la seva professió i en la seva condició humana, sobresurten respecte a la resta".
Artur Mas ha destacat també "la professionalitat i densitat enorme de treball" de Pilarín Bayés, així com la seva capacitat de "fer compatible aquesta entrega a la feina amb el fet de tirar endavant la seva família".
El president ha assenyalat que "la considerem la il·lustradora més coneguda i estimada de Catalunya".
Al seu torn, Pilarín Bayés va expressar l'agraïment i l'emoció per la inauguració d'aquesta mostra a Barcelona i va recordar que pertany a la generació de dibuixants, poc nombrosa de la transició.
També va remarcar la importància que té per a un país vetllar per al literatura infantil per la contribució que fa la formació dels nens i nenes.
El director general d'Atenció Ciutadana i Difusió va destacar el tarannà positiu de Pilarín Bayés, la vida viscuda amb molta joia i la generositat mostrada cap a les persones i el país.
Una trajectòria, segons Ignasi Genovès, que li ha valgut el reconeixement de les institucions catalanes i de la ciutat de Vic.
L'exposició, titulada "Pilarín, 50 anys dibuixant per a tots", presenta dibuixos, llibres, personatges i històries de la il·lustradora en aquests anys de trajectòria, dividits en onze apartats.
La mostra es pot visitar al Palau Robert fins a l'11 de setembre.
El director d'art, realitzador i fotògraf Jaume de Laiguana, protagonista d'una de les exposicions que es presenten actualment al Palau Robert, va afirmar que darrere la foto ha d'haver-hi un titular, una reflexió que desvetlli l'interès dels qui la contemplen, en el col·loqui "La projecció del fotògraf professional: passió, estil i comunicació", que va tenir lloc l' 11 d'abril al Palau Robert.
També van intervenir en el debat els fotògrafs Nando Esteva i Michele Curel.